b"\n_START_ARTICLE_\nManuel Rocamora i Vidal\n_START_SECTION_\nPintor\n_START_PARAGRAPH_\nCom a pintor, es va formar a l'Escola de Belles Arts de la Llotja, essent deixeble de F\xc3\xa8lix Mestres.\n_START_SECTION_\nCol\xc2\xb7leccionista\n_START_PARAGRAPH_\nEls seus primers anys de vida els va passar envoltat d'obres d'art, en la seva casa familiar._NEWLINE_Manuel Rocamora, que dominava diversos idiomes (franc\xc3\xa8s, itali\xc3\xa0, angl\xc3\xa8s, alemany), va viatjar al llarg de la seva vida per Espa\xc3\xb1a i d'altres pa\xc3\xafsos d'Europa i Am\xc3\xa8rica, comprant peces i objectes per a les seves col\xc2\xb7leccions. Les seves \xc3\xa0rees d'inter\xc3\xa8s eren variades: Aerost\xc3\xa0tica, aut\xc3\xb2grafs, cer\xc3\xa0mica, dibuixos, enquadernacions, mascarons de proa, medall\xc3\xadstica, numism\xc3\xa0tica, pintura, porcellana, targetes de visita, vidre, etc. _NEWLINE_Es va decantar inicialment per la cer\xc3\xa0mica per\xc3\xb2, despr\xc3\xa9s de perdre diverses peces en un accident, va decidir centrar-se en objecte menys fr\xc3\xa0gils, dedicant-se a partir d'aquell moment a la indument\xc3\xa0ria antiga.\n_START_SECTION_\nLa col\xc2\xb7lecci\xc3\xb3 d'Indument\xc3\xa0ria\n_START_PARAGRAPH_\nEll mateix explicava que l'origen de la seva col\xc2\xb7lecci\xc3\xb3 d'indument\xc3\xa0ria va ser el costum que tenia la seva mare, Ana Vidal, de conservar un vestit de cada temporada. Amb els anys, va reunir m\xc3\xa9s de 4.000 peces, entre vestits, accessoris i complements. Tamb\xc3\xa9 va recollir llibres i documentaci\xc3\xb3 hist\xc3\xb2rica relacionada amb la mat\xc3\xa8ria.\n_START_SECTION_\nMuseu d'Indument\xc3\xa0ria-Col\xc2\xb7lecci\xc3\xb3 Rocamora\n_START_PARAGRAPH_\nEl 1969, a partir de la seva donaci\xc3\xb3 a l'Ajuntament de Barcelona de m\xc3\xa9s de 4.000 peces d'indument\xc3\xa0ria, naixia el Museu d'Indument\xc3\xa0ria-Col\xc2\xb7lecci\xc3\xb3 Rocamora, que es va ubicar al Palau del Marqu\xc3\xa8s de Lli\xc3\xb3, en el carrer Montcada de Barcelona._NEWLINE_Aquest museu es va unificar, l'any 1982, amb el Museu T\xc3\xa8xtil i el Museu de les Puntes, per crear el nou _NEWLINE_Museu T\xc3\xa8xtil i d'Indument\xc3\xa0ria de Barcelona._NEWLINE_El 2008 el Museu trasllada les seves col\xc2\xb7leccions al Palau de Pedralbes i sorgeix l'oportunitat d'una nova presentaci\xc3\xb3 de la col\xc2\xb7lecci\xc3\xb3 permanent amb la mostra El cos vestit, que explica com el vestit modifica la imatge del cos des del segle XVI fins a l'actualitat i on es pot veure una destacada mostra de vestits de la col\xc2\xb7lecci\xc3\xb3 original d'en Manuel Rocamora.\n_START_SECTION_\nFundaci\xc3\xb3 Cultural Privada Rocamora\n_START_PARAGRAPH_\nEl 1976, despr\xc3\xa9s de la seva mort, el n\xc3\xa9t del seu germ\xc3\xa0 Antonio, Antonio Rocamora i Pellicer, marqu\xc3\xa8s de Villamizar cre\xc3\xa0 la Fundaci\xc3\xb3 Cultural Privada Rocamora a partir del llegat de la col\xc2\xb7lecci\xc3\xb3 d'art de Manuel Rocamora amb seu a la casa del mateix artista. La seva vinculaci\xc3\xb3 familiar amb el pintor Ramon Casas ha fet que moltes de les obres de Casas siguin exposades a la Fundaci\xc3\xb3."